આંખના પલકારાની જેમ ફૅશન તો બદલાય જ છે તેમ જ કપડાંમાં પણ અલગ-અલગ ડિઝાઇન જોવા મળે છે - ખાસ કરીને બ્લાઉઝમાં. સ્ત્રીઓ સાડી કરતાં બ્લાઉઝ પાછળ વધારે પૈસા ખર્ચે છે, કારણ કે સાડીનો ઉઠાવ ડિઝાઇનર બ્લાઉઝથી જ તો આવે છે. જો લો-રેન્જની સાડી પહેરી હોય પણ એમાં ડિઝાઇનર બ્લાઉઝ પહેર્યું હોય તો સાડીની કિંમત આપોઅપ વધી જાય છે. સ્ત્રી હંમેશાં બ્લાઉઝમાં કંઈક હટકે ડિઝાઇન કરાવવાનું વિચારતી હોય છે. કૈંક અલગ જે તેમને બીજી સ્ત્રી કરતાં અલગ પાડે છે. આજકાલ ટ્રેન્ડમાં છે કૉટન પ્રિન્ટેડ બ્લાઉઝ. સાડી સાથે જે મૅચિંગ બ્લાઉઝ પીસ આવે એને ન સીવડાવતાં કૉન્ટ્રાસ્ટ કલરનું અલગ પ્રિન્ટનું બ્લાઉઝ પહેરવું એ આજકાલ ફૅશનમાં છે. અલગ પ્રિન્ટની પસંદગી કઈ રીતે કરવી? માર્કેટમાં જ્યોમેટ્રિકલ, ફ્લોરલ, ડિજિટલ, વારલી, ઍનિમલ ફિગર અને વેહિકલ પ્રિન્ટ જેવી જુદી-જુદી પ્રિન્ટ અવેલેબલ છે. સાડી અને પ્રિન્ટની પસંદગી બૉડી-ટાઇપ અને સ્કિન-ટોન અનુસાર કરવી.